
ÁLTALÁNOS RENDELKEZÉSEK

1. §
A Magyar Sakkszövetség a 2004. évi I. törvény (Sporttörvény) alapján működik.

2. §
1.
A szakszövetség neve:



Magyar Sakkszövetség


Rövidített neve:




MSSZ
2.
A MSSZ székhelye:




Budapest, V., Falk Miksa u. 10.
3.
A MSSZ működési területe:


Magyarország
4.
Az alapítás éve:




2001.
A MSSZ az 1921-ben alapított Magyar Sakkszövetség általános jogutódja.
5.
A MSSZ pecsétje: kör alakú, középen pajzs sakkmezőkkel, fölötte sakk-király és "Magyar Sakkszövetség 1921." körirattal.

6.
A MSSZ jelvénye: azonos a pecséttel, többszínű, fehér háttérrel, a sakkmezők feketék, a sakk-király és a körirat arany színűek.

7.
A MSSZ zászlaja: piros-fehér-zöld vízszintes csíkozású, benne aranybetűs "Magyar Sakkszövetség" felirattal és a MSSZ jelvényével.

3.§
1.
A MSSZ tagja a Nemzetközi Sakkszövetségnek (FIDÉ-nek), melynek Alapszabályát, egyéb szabályzatait és határozatait magára nézve kötelezőnek ismeri el.

2.
A MSSZ tagja az Európai Sakkszövetségnek (ECU-nak), melynek Alapszabályát, egyéb szabályzatait és határozatait magára nézve kötelezőnek ismeri el.

4.§
A MSSZ önálló jogi személy.
A MSSZ CÉLJA ÉS FELADATAI

5. §

1.
A MSSZ a sakk sportág hazai és nemzetközi feladatainak ellátására létrehozott országos sportági szakszövetség, amely részt vesz meghatározott állami sportfeladatok ellátásában, szervezi és irányítja a Magyar Köztársaságban a sakkszövetségek és egyesületek, valamint magánszemélyek ez irányú tevékenységét, népszerűsíti a sakkozást, részt vesz a nemzetközi sportszervezetek tevékenységében, képviseli a sportág tagjainak érdekeit belföldön és külföldön.

2.
A MSSZ demokratikus és önkormányzati elv alapján működő országos sportági szakszövetség, amely az 1997. évi CLVI törvényben meghatározott közhasznú sporttevékenységet - mint állam által ellátandó feladatot - végez, a munkaviszonyban és a polgári jogi jogviszony keretében megbízás alapján folytatott sporttevékenység kivételével, amelynek szolgáltatásaiból nemcsak tagjait, hanem másokat is részesít.

3.
A MSSZ közvetlen politikai tevékenységet nem folytat, szervezete pártoktól független, azoknak anyagi támogatást nem nyújt. Országgyűlési képviselőt, megyei és fővárosi önkormányzati választásokon jelöltet nem állít, azoknak anyagi támogatást nem nyújt.

6.§

1.
A MSSZ, mint országos sportági szakszövetség kizárólagos feladat- és hatásköre:

a) meghatározni a Sporttörvény 23.§ (1) bekezdésében foglalt szabályzatokat;
b) a sportág nemzetközi szabályaival összhangban kialakítani a sportág amatőr versenyrendszerét és e versenyrendszer alapján szervezni a sportág versenyeit;

c) megrendezni a magyar (országos, nemzeti) bajnokságot, illetve a magyar (köztársasági) kupát;

d) meghatározni és kiadni a hazai és - a sportági nemzetközi szakszövetség versenynaptárához igazodva - a nemzetközi versenynaptárt;

e) működtetni a nemzeti válogatott kereteket, és általuk képviselni a Magyar Köztársaságot a nemzetközi sportrendezvényeken;

f) megadni vagy megtagadni a sportági nemzetközi szakszövetség (FIDE), illetve a sportági külföldi szakszövetség által megkívánt hozzájárulást magyar sportolók külföldi versenyzéséhez vagy külföldi sportolók magyarországi versenyzéséhez;

g) képviselni a Magyar Köztársaságot a sportág nemzetközi szervezetében (FIDE-ben) és európai szervezetében (ECU);

h) szabályzatban rendezni az általa kiírt (szervezett, rendezett) sportrendezvényekkel kapcsolatos vagyoni értékű jogok hasznosításának módjait és feltételeit;

i) a h) pont szerinti vagyoni értékű jogok hasznosításáról szerződést kötni, vagy a szerződéskötés jogát meghatározott feltételek mellett egyes szervezeti egységeire, illetve tagjaira átruházni;

j) a közoktatás és a felsőoktatás keretén kívüli sportoktatói tevékenység folytatásához, külön jogszabályban meghatározott díj ellenében előzetes hozzájárulást kiadni.

k) az előírt rendezési és pénzügyi feltételek teljesítése esetén továbbítja a Magyarországon rendezett nemzetközi versenyek jegyzőkönyveit, és a nemzetközi címek odaítélése iránti kérelmeket a FIDÉ-nek;

2.
A MSSZ egyéb feladat és hatásköre:

a) meghatározza a sportág fejlesztési céljait, erre koncepciókat dolgoz ki és gondoskodik ezek megvalósításáról;

b) a jogszabályok és az (1) bekezdés a) pontja szerinti szabályzatok alapján gondoskodik a sportágban a sportolók nyilvántartásáról, igazolásáról, átigazolásáról, illetve velük szemben sportfegyelmi jogkört gyakorol;

c) a jogszabályok alapján a versenyszabályokat megsértő sportszervezetekkel, sportolókkal és sportszakemberekkel szemben a sportfegyelmi szabályzatban megállapított joghátrányokat alkalmazza;

d) meghatározza a sportlétesítmények - a sportág szempontjából történő - használatának feltételeit, a létesítményekkel szembeni szakmai követelményeket;

e) meghatározza a sportrendezvények rendezésével kapcsolatos sportági szakmai szabályokat;

f) érvényesíti a doppingtilalmat; fellép a meg nem engedett teljesítményfokozó szerek, készítmények és módszerek alkalmazása ellen;

g) a megfelelő feltételek fennállása esetén megköti a Magyar Köztársaság Kormányától felhatalmazott vezető(i)vel a támogatási szerződést;

h) a szakszövetség egészére kiterjedően támogatási és más kereskedelmi szerződéseket köt a sportág céljainak elérése érdekében;

i) képviseli a sportág érdekeit az állami szervek és a helyi önkormányzatok, a MOB, a Nemzeti Sportszövetség, a Nemzeti Szabadidősport Szövetség, a Fogyatékosok Nemzeti Sportszövetsége, a sportközalapítványok, a sportszövetségek, illetve a társadalmi szervezetek felé;

j) az Alapszabályban meghatározott módon szolgáltatásokat nyújt tagjainak, közreműködik a tagok közötti viták rendezésében, elősegíti a sportágban működő sportszakemberek képzését és továbbképzését;

k) ellátja a sportági nemzetközi szakszövetség Alapszabályában, a jogszabályokban, illetve saját Alapszabályában megállapított feladatokat.

l) vezeti a sportág központi és statisztikai nyilvántartásait;

m) az ifjúsági és diáksakkozás kiemelt támogatása és fejlesztése;

n) felvilágosítás és véleményadás a sportág ügyeiben;

o) a MSSZ honlapjának szakmai felügyelete és szerkesztő bizottságának kinevezése;

p) a sakk, mint sport és mint szabadidős tevékenység népszerűsítése.

A MSSZ TAGSÁGA
7. §

1.
A MSSZ-nek közvetlenül tagja lehet jogi személyiséggel rendelkező sportszervezet (önálló sakkegyesület vagy sportegyesület, amely sakkszakosztályt működtet)
2.
A MSSZ tagjának részt kell venni a sakksportági versenyrendszerben

3.
A MSSZ-be történő belépés illetve kilépés önkéntes.

4.
A MSSZ pártoló tagja lehet az a természetes személy, aki a MSSZ céljait erkölcsileg és legalább évi 250.000,-Ft-tal anyagilag is támogatja, de nem kíván részt venni közvetlenül a MSSZ munkájában.

5.
A MSSZ Közgyűlésén tiszteletbeli Elnöknek, tiszteletbeli Társelnöknek, tiszteletbeli Alelnöknek, tiszteletbeli tagnak, illetve más tisztségekre is választhatók azok a természetes személyek, akik a társadalomban betöltött szerepükkel, kimagasló személyiségükkel, a sakk sportágban kivívott szakmai tekintélyükkel segítik a MSSZ céljainak megvalósulását, támogatják a sakkozás ügyét.

8.§

1.
A tag belépési és kilépési nyilatkozatokat a MSSZ Elnökségéhez kell benyújtani.

2. A MSSZ-be való felvétel nem tagadható meg, ha a kérelmező a MSSZ Alapszabályát magára nézve kötelezőnek fogadja el és a felvételhez a jogszabályban meghatározott feltételek fennállnak. 
3.
A tagsági viszony kilépés, törlés vagy kizárás következtében szűnik meg.
4.
A MSSZ tiszteletbeli funkciót betöltött személyek tagsági viszonya lemondás vagy elhalálozás következtében, illetőleg a Közgyűlés döntésével szűnik meg.

5.
Törölni kell a MSSZ tagjainak sorából azt a tagot, aki a tagdíjjal vagy vállalt anyagi kötelezettségével felszólítás ellenére is egy évnél hosszabb időtartamra tartozásban marad. Törölni kell a MSSZ tagjainak sorából azt a sportszervezetet, amely nem vesz részt a MSSZ versenyrendszerében. A törlésről a Főtitkárnak írásban értesíteni kell az érdekelteket.

6.
A MSSZ tagjai sorából való kizárást csak fegyelmi eljárás során kiszabott és a Közgyűlés által jóváhagyott büntetésként lehet alkalmazni.

7.
A jogi személy tagsága kilépéssel, kizárással, törléssel vagy a jogi személy jogutód nélküli megszűnésével szűnhet meg.

8.
A kilépett, kizárt vagy törölt tag csak egy év eltelte után nyújthat be újból tagfelvételi kérelmet.

A TAGOK JOGAI ÉS KÖTELEZETTSÉGEI

9. §

1.
A MSSZ tagjai, amennyiben eleget tesznek az Alapszabályban meghatározott kötelezettségeiknek:


a) részt vehetnek a MSSZ tevékenységében és rendezvényein;


b) képviselőjük által választhatnak és választhatók a MSSZ ügyintéző és képviseleti szerveibe.

2.
A jogi személyiségű tagok a MSSZ tevékenységében képviselőjük által vesznek részt és gyakorolják tagsági jogaikat.

3.
A MSSZ minden tagjának a Közgyűlésen felszólalási, indítványozó és szavazati joga van.

4.
A MSSZ szolgáltatásait - az előírt feltételekkel és ellenszolgáltatásért - bárki igénybe veheti.

5.
A MSSZ tagjai kiadványaikon feltüntethetik a sakkszövetségi tagságot.

6.
A MSSZ tagjainak kötelezettségei:


a) a MSSZ Alapszabálya és egyéb szabályzatainak, valamint a sakkszövetség szervei által hozott határozatoknak a megtartása, illetőleg betartása;


b) a sakkozás népszerűsítése;


c) a MSSZ céljai megvalósításának támogatása;

d)  a tagdíj megfizetése.

10. §

1.
A MSSZ tagjai 2001. január 1-től évi 12.000,- Ft-ot kötelesek tagdíjként befizetni.

2.
Az illetékes területi szövetséghez tartozó, de a nemzeti csapatbajnokságban csapatot nem indító tagok által befizetett tagdíj felét az MSSZ a területi csapatbajnokság támogatására, visszautalja az illetékes területi szervhez.
3.
Az NB-ben csapatot nem indító jogi személyiségű tagok az illetékes területi szövetségek részére fizetik a tagdíjat.

4. 
A tiszteletbeli tagok tagdíjmentességet élveznek.

5.
A tagdíj befizetése tárgyév február 1. napjáig történik.

A MSSZ SZERVEZETE
11. §

1.
Az MSSZ szervezete:


a) Közgyűlés

b) Elnökség (Elnök, Alelnök, tagok)


c) Ellenőrző Bizottság
d) Fegyelmi Bizottság (Közgyűlés által választott rendkívüli fegyelmi bizottság)


e) Főtitkár

f) az Elnökség által létrehozott Ifjúsági Bizottság
g) az Elnökség által létrehozott egyéb bizottságok.

A KÖZGYŰLÉS
12.§

1.
A szakszövetség legfelsőbb testülete a tagok képviselőiből álló Közgyűlés.

2.
A MSSZ Közgyűlését évenként kell összehívni. A Közgyűlés időpontját az Elnökségnek legalább egy hónappal korábban kell megállapítania és annak helyéről, időpontjáról, tervezett napirendjéről és a beterjesztett javaslatokról a tagokat írásban értesíteni kell. A Közgyűlés helyéről, időpontjáról és tervezett napirendjéről a hírközlési szervek útján is tájékoztatást kell adni. 

3. A MSSZ jogi személyiségű tagjai, akik tagsági jogaikat a Közgyűlésen képviselőre kívánják átruházni, legkésőbb a Közgyűlés megrendezésének időpontjáig írásban be kell jelenteniük azt a személyt, aki a szavazati jogot gyakorolja.

A képviseletre csak az egyesület tagját vagy tisztségviselőjét lehet megbízni.

4.
Minden jelenlévő tag és megbízott képviselő legfeljebb egy szavazattal rendelkezhet.

5.
A Közgyűlés határozatképes, ha a tagok képviselőinek több mint fele jelen van. 


Ha a Közgyűlés az eredeti időpontban nem határozatképes, 15 napon belüli időpontra ismét össze kell hívni. Az ismételten összehívott Közgyűlés az eredeti napirendben felvett kérdésekben a megjelentek számára való tekintet nélkül határozatképes.

6.
A Közgyűlés napirendjét az Elnökség előterjesztése alapján maga a Közgyűlés állapítja meg.

7.
A MSSZ Közgyűlésének az alábbi napirendi pontokat tartalmazni kell:


a) a MSSZ tevékenységéről szóló szakmai és pénzügyi beszámoló és közhasznúsági jelentés megvitatása és elfogadása;


b) a MSSZ tárgyévi költségvetésének megállapítása;


c) Ellenőrző Bizottság jelentése;


d) a MSSZ tagjai által beterjesztett javaslatok, amennyiben azokat a Közgyűlés időpontja előtt legalább egy héttel írásban benyújtották a Főtitkárhoz. A kitűzött határidő után, vagy a szövetség Közgyűlésén beterjesztett javaslatok abban az esetben tárgyalhatók, ha azt a jelenlévő tagok szavazatainak több mint a fele támogatja.
8.
Minden negyedik évi Közgyűlés négy évre megválasztja a MSSZ ügyintéző és képviseleti szerveit, azok mandátumának lejárta esetén.

13.§

1.
A Közgyűlés kizárólagos hatáskörébe tartozik:


a) az Alapszabály elfogadása és módosítása;


b) az Elnökség beszámolójának és a közhasznúsági jelentésnek a megvitatása és elfogadása;


c) a MSSZ feloszlásának a kimondása;


d) a MSSZ évi költségvetésének elfogadását.

e) ügyintéző és képviseleti szervek (Elnök, Alelnök, Elnökségi tagok, Ellenőrző és Fegyelmi Bizottságok Elnöke és tagjai) megválasztása négyévi időtartamra;


f) a MSSZ tiszteletbeli tagjainak megválasztása;


g) az MSSZ tiszteletbeli Elnökének, Társelnökének, Alelnökének, tagjainak megválasztása, a Közgyűlés által választott tisztségviselők visszahívása;


h) tagfelvétel, valamint az Elnökség egyéb döntései ellen írásban benyújtott fellebbezések elbírálása;


i) mindazok a kérdések, amelyeket jogszabály vagy az Alapszabály a Közgyűlés hatáskörébe utal, illetőleg amelyeket a Közgyűlés a saját hatáskörébe von.

2.
A Közgyűlés az MSSZ Elnöksége hatáskörébe utalja:

a) a Sporttörvény 23.§ (1) bekezdésében foglalt szabályzatok meghatározását;

b) a nemzetközi szervezetekbe való belépést

c) az MSSZ kitüntető címeinek odaítélését:
· Maróczy Géza-díj

· Barcza Gedeon-díj

· Szabó László-díj

· A Magyar Sakkozásért-díj
A díj odaítéléséről az Elnökség dönt. A Maróczy Géza-díjat évente egy személy kaphatja. A díjak átadására az éves Közgyűlésen kerül sor.

3.
A Közgyűlés határozathozatala:


a) általában nyílt szavazással, egyszerű többséggel történik. Szavazategyenlőség esetén megismételt szavazást kell tartani, ennek eredménytelensége esetén az adott napirendi pontot, illetve annak szavazásra feltett részére törölni kell.


b) a Közgyűlés Elnökét a Közgyűlés választja;


c) az 1. bekezdés a) és g) pontjai esetében a határozat meghozatalához kétharmados többség szükséges;


d) a Közgyűlés titkosan szavaz az ügyintéző és képviseleti szerveinek (1. bek. e) pont) megválasztásakor, valamint a kizárás (1. bekezdés g) pont) és egyéb személyi jellegű kérdések eldöntésekor.


e) megválasztottnak tekinthető az a személy, aki a szavazatok több mint a felét megszerezte, kivéve azt az esetet, ha az így megválasztott jelöltek száma meghaladja az Alapszabályban erre a tisztségre meghatározott létszámot: ebben az esetben a legtöbb szavazatot kapott jelölt(ek) tekintendő(k) megválasztottnak; szavazategyenlőség esetén ezek között új választási fordulót kell tartani, ahol a legtöbb szavazatot kapott jelölt(ek) megválasztottnak tekintendő(k). Több jelölt esetén, ha az első választási fordulóban nem sikerült az Alapszabályban meghatározott számú jelöltet megválasztani, még egy választási fordulót kell tartani a fennmaradó helyekre. A második, harmadik, valamint minden további fordulóban ugyancsak az általános szabály érvényesül, vagyis megválasztottnak tekinthető az a tag, aki a szavazatok több mint a felét megszerezte.

         Abban az esetben, ha valamely fordulóban egyik jelölt sem kapja meg a szavazatok legalább felét, a legkevesebb szavazatot kapó jelölt kiesik a következő választási fordulóból.

4.
Az ügyintéző és képviseleti szerveket megválasztó Közgyűlésen az ügyintéző és képviseleti szervi tagságra jelöltként az a személy szerepelhet, akinek jelölését az MSSZ legalább 30, a Közgyűlésen jelenlévő tagja támogatja.

5.
A Közgyűlésről jegyzőkönyvet kell készíteni. A jegyzőkönyvnek tartalmaznia kell a Közgyűlésen elhangzottakat, és a hozott határozatokat. A jegyzőkönyvet a Közgyűlés Elnöke, a jegyzőkönyvvezető és két, a Közgyűlés elején hitelesítésre megválasztott személy írja alá.

6.
A MSSZ Közgyűlése nyilvános. A nyilvánosságot kivételesen indokolt esetben - pl. üzleti titok, személyhez fűződő jogok védelme - a Közgyűlés határozattal korlátozhatja.

14. §

1.
A MSSZ rendkívüli Közgyűlését kell összehívni:


a) ha azt a tagok legalább 1/3-a az ok és a cél megjelölésével kívánja;


b) az Elnökség határozata alapján;


c) ha azt a törvényességi felügyeletet gyakorló szerv indítványára a bíróság elrendeli;


d) egyéb, az Alapszabályban meghatározott esetekben.

2.
A rendkívüli Közgyűlést az indítványozástól számított 15 – 30 nap közötti időre össze kell hívni.

3.
A rendkívüli Közgyűlés összehívására és lefolytatására a MSSZ rendes Közgyűlésére vonatkozó szabályok az irányadók.

AZ ELNÖKSÉG

15.§

1.
A MSSZ tevékenységét két Közgyűlés közötti időszakban az Elnökség irányítja. Az Elnökség a MSSZ működését érintő valamennyi kérdésben döntésre jogosult szerv, kivéve azokat az ügyeket, amelyek az Alapszabály szerint a Közgyűlés hatáskörébe tartoznak, vagy amelyeket a Közgyűlés saját hatáskörébe vont, vagy a MSSZ más szervének hatáskörébe utalt.

2.
 Az Elnökség üléseit legalább három havonként tartja.

3.
Az Elnökség feladata és hatásköre:


a) A MSSZ rendes és rendkívüli Közgyűlésének összehívása;


b) gondoskodik a Közgyűlési határozatok végrehajtásáról, és ellenőrzi a végrehajtást;


c) a MSSZ szervezeti és működési szabályzatának, valamint egyéb szabályzatainak megalkotása;


d) a MSSZ törvényes és Alapszabályszerű működésének irányítása;


e) a sportág középtávú stratégiájának kidolgozása, az éves program jóváhagyása;


f) a sportág nemzetközi tevékenységének irányítása, nemzetközi kapcsolatainak szervezése, és döntés a nemzetközi szervezetekkel fennálló tagsági viszonyról;


g) a nemzeti bajnokságok és szövetségi versenyek kiírása;


h) a sportág hazai és nemzetközi versenynaptára éves tervének kidolgozása;


i) a válogatott keretek felkészülési programjának jóváhagyása és az eredményességi jutalmak megállapítása;


j) a központi állami támogatás felosztása a MSSZ feladatai és tagjai között;


k) mesteredzői címre, valamint állami kitüntetések és egyéb elismerések adományozására javaslattétel;


l) a sportolói és versenybírói minősítésekkel kapcsolatos feladatok ellátása;


m) a hatáskörébe utalt játékengedély ügyek elbírálása;


n) az évi költségvetés és a Közgyűlési beszámoló elkészítése;


o) bizottságok létrehozása ezek vezetőinek kinevezése, feladatuk és hatáskörük meghatározása, tevékenységük ellenőrzése, illetve bizottságok megszüntetése, vezetőik felmentése,

p) fellebbezésre felülvizsgálja a Fegyelmi Bizottság határozatait;


q) a közhasznúsági jelentés elkészítése.

4.
Az Elnökség - megfelelő fedezet birtokában - dönt a költségvetésben nem szereplő, valamint az előirányzatot meghaladó rendkívüli kiadásokról, a költségvetés évközi módosításáról, a költségek átcsoportosításáról.

5.
Az Elnökség gondoskodik a testületi szervek határozatainak összegyűjtéséről.

Ezekből kiolvashatónak kell lenni a döntések tartalmának, hatályának és megszületésük időpontjának, ill. a határozat meghozatalát támogatók és ellenzők számarányának.


Az Elnökség a testületi szervek határozatait a MSSZ honlapján hozza nyilvánosságra.


A MSSZ működésével kapcsolatban keletkezett iratokba a MSSZ székhelyén - előre egyeztetett időpontban - bárki betekinthet.


A MSSZ működésének módjáról, valamint szolgáltatásai igénybevételének módjáról ill. beszámolói közlési módjáról a MSSZ hivatalos lapja és honlapja útján tájékoztatja a nyilvánosságot.

16. §

1.
Az Elnökségnek tagja lehet bármely magyar állampolgár, ill. bevándorlási engedéllyel rendelkező nem magyar állampolgár, aki nincs eltiltva a közügyek gyakorlásától.

2.
Az Elnökség tagjai tisztségüket társadalmi megbízatásként látják el. 

3.
Az Elnökség és a Közgyűlés határozathozatalában nem vehet részt az a személy, aki vagy akinek közeli hozzátartozója (Ptk. 685. § b. pont) élettársa (a továbbiakban együtt: hozzátartozó) a határozat alapján


a) kötelezettség vagy felelősség alól mentesül,


b) bármilyen más előnyben részesül, illetve a megkötendő jogügyletben egyébként érdekelt, azzal, hogy nem minősül előnynek a MSSZ cél szerinti juttatásai keretében bárki által megkötés nélkül igénybe vehető nem pénzbeli szolgáltatás ill. a MSSZ által a tagjának nyújtott, az Alapszabálynak megfelelő cél  szerinti juttatás.


Az MSSZ vezető tisztségviselőjét, a támogatót valamint e személyek hozzátartozóját - a bárki által megkötés nélkül igénybe vehető szolgáltatások, illetve tagsági jogviszony alapján nyújtott, létesítő okiratnak megfelelő juttatások kivételével - cél szerinti juttatásban nem részesítheti.

4.
Az Elnökség tagjai:


a) az Elnökök;


b) az Alelnökök;


c) az Elnökségi tagok.

5.
A MSSZ Elnökségének létszáma legfeljebb 12 fő. Ha két Közgyűlés közötti időszakban az Elnökség létszáma a határozatképességhez szükséges létszám alá csökkenne, új Elnökségi tagok megválasztása céljából rendkívüli Közgyűlést kell összehívni.

6.
Az Elnökségi tagok jogai és kötelezettségei:


a) az Elnökségi üléseken és az Elnökség határozatainak meghozatalában való részvétel;


b) javaslattétel Elnökségi ülés összehívására;


c) eseti megbízás alapján, akadályoztatás esetén a MSSZ képviselete;


d) az Elnökség meghatalmazása alapján tájékoztatás adása hírközlő szerveknek.

7. Az Elnökségi tagság a mandátum (megbízatás) lejártával, Közgyűlési visszahívással, lemondással vagy elhalálozással szűnik meg.

8.
Az Elnökség tagjai újraválaszthatók.

17.§

1.
Az Elnökség maga állapítja meg munkatervét és - a MSSZ szervezeti és működési szabályzatában - az ügyrendjét.

2.
Az Elnökség ülését az Elnök hívja össze. Az ülés helyéről, időpontjáról, a napirenden szereplő kérdésekről, az előterjesztések megküldéséről legalább egy héttel korábban értesíteni kell az Elnökség tagjait és a meghívottakat. Sürgős esetekben az Elnök rövidebb határidőt is megállapíthat.

3.
Rendkívüli ülést kell összehívni, ha azt az Elnök, a Főtitkár, vagy az Elnökségi tagok 1/3-a az ok és a cél megjelölésével indítványozza.

4.
Az Elnökség üléseire tanácskozási joggal meg kell hívni a Főtitkárt, a szövetségi kapitányokat, az Ellenőrző Bizottság Elnökét valamint - a feladatkörét érintő kérdések megtárgyalásakor - az érdekelt bizottságok és érdekképviseleti csoportok vezetőit.

5.
Az Elnökség üléseiről jegyzőkönyvet kell felvenni. A jegyzőkönyvnek tartalmaznia kell az ülésen elhangzottakat és a hozott határozatokat, a szavazás név szerinti megjelölésével. A jegyzőkönyvet az Elnök és a jegyzőkönyvvezető írja alá, két, az ülés elején e célból felkért Elnökségi tag pedig aláírásával hitelesíti.


A hozott határozatokról az érintett szerveket és személyeket nyolc napon belül írásban értesíteni kell. A fontosabb döntéseket sajtó útján nyilvánosságra kell hozni.

6.
Az Elnökség a tagok több mint a felének jelenléte esetén határozatképes. A határozatképtelenség miatt elhalasztott Elnökségi ülést hét napon belüli időpontra ismételten össze kell hívni. Az ismételten összehívott Elnökségi ülés az eredeti napirendben felvett kérdésekben a jelenlévők számára tekintet nélkül határozatképes.

7.
Az Elnökség határozatait általában nyílt szavazással, egyszerű szótöbbséggel hozza. Szavazategyenlőség esetén az Elnök szavazata dönt.

8.
Az Elnökség kétharmados többséggel hoz határozatot a Közgyűlés hatáskörébe tartozó, de a Közgyűlés által az Elnökség elé utalt kérdésekben.

9.
Az Elnökség a jelenlévő tagok abszolút többségével hoz határozatot szövetségi tisztségviselők (Főtitkár, szövetségi kapitányok, FIDE delegátus stb.) megválasztásánál és visszahívásánál, illetve a napirendjében megállapított fontosabb ügyekben.

10.
Az Elnökség titkos szavazással hoz határozatot a hatáskörébe tartozó tisztségviselők megválasztásakor és egyéb személyi jellegű ügyekben.

11.
Az Elnökség ülése nyilvános. A nyilvánosság kizárása kizárólag akkor korlátozható a szükséges mértékig, ha azt a személyes adatok, személyi szabadságjogok védelme, avagy jogszabály kötelezővé teszi.
AZ ELNÖK
18.§

1.
A MSSZ Elnöke 2011. május 7. napjától 4 évre Dr. Seszták Miklós.

A MSSZ Elnöke az Elnökség közreműködésével irányítja és vezeti a MSSZ tevékenységét.

2.
Az Elnök feladatai és hatásköre:


a) az Elnökség üléseinek összehívása és az Elnökségi ülés vezetése;


b) a MSSZ képviselete;


c) a hírközlő szervek tájékoztatása a MSSZ tevékenységéről;


d) kötelezettségvállalási, aláírási, utalványozási és munkáltatói jogkör gyakorlása a gazdálkodási szabályzatban meghatározottak szerint;

e) NB-s ligák működésének segítése;

f) nemzetközi ügyekkel kapcsolatos szakmai és sportdiplomáciai feladatok felügyelete.
3.
Az Elnök képviseleti jogkörét meghatározott ügyekben vagy az ügyek meghatározott csoportjára nézve a MSSZ más tisztségviselőjére átruházhatja.

4.
Az Elnököt akadályoztatása esetén az Alelnök helyettesíti.

AZ ELLENŐRZŐ BIZOTTSÁG

19. §

1.
A Közgyűlés a MSSZ működésének, gazdálkodásának és vagyonkezelésének ellenőrzésére 3 tagú Ellenőrző Bizottság választ.

2.
Az Ellenőrző Bizottság tagjai a MSSZ-ben más tisztséget nem viselhetnek. Az Ellenőrző Bizottság nem lehet tagja a MSSZ-el munkaviszonyban vagy munkavégzésre irányuló egyéb jogviszonyban álló, a MSSZ-nél gazdasági feladatokat ellátó személy, továbbá az a személy, aki a MSSZ Elnökségi tagjával, illetőleg a MSSZ-nél gazdasági feladatokat ellátó személlyel hozzátartozói kapcsolatban áll. Az Ellenőrző Bizottság tagjai nem lehetnek egymás hozzátartozói.

3.
Az Ellenőrző Bizottság tevékenységét a bizottság Elnöke irányítja.

4.
Az Ellenőrző Bizottság feladata:


a) a MSSZ pénz- és vagyonkezelésének vizsgálata;


b) az éves mérleg és a költségvetés végrehajtásának felülvizsgálata, és erről jelentés készítése az éves rendes Közgyűlésnek;


c) a gazdálkodás célszerűségének, szabályszerűségének, az előirányzott bevételek és kiadások teljesítésének évenkénti vizsgálata;


d) a bizonylati fegyelem betartásának ellenőrzése;


e) a MSSZ vagyona megóvása érdekében szükséges intézkedések megtételének ellenőrzése;


f) a sportági országos szakszövetség gazdálkodására vonatkozó jogszabályok és egyéb kötelező előírások betartásának ellenőrzése;


g) az éves gazdálkodásról szóló Elnökségi beszámoló felülvizsgálata.

5.
Az Ellenőrző Bizottság tagjai feladataik ellátása során jogosultak a MSSZ gazdálkodásával kapcsolatos bármely iratba betekinteni, a MSSZ tisztségviselőitől tájékoztatást kérni. Az Ellenőrző Bizottság tagja a Közgyűlésen tanácskozási joggal vehet részt.

6.
Az ellenőrzések megkezdéséről az Ellenőrző Bizottság Elnöke tájékoztatni köteles a MSSZ Elnökét és Főtitkárát. Az ellenőrzés során az Ellenőrző Bizottság a pénzügyi-gazdasági ellenőrzésre vonatkozó szabályok szerint jár el.

7.
Az ellenőrzés tapasztalatairól a bizottság Elnöke a vizsgálat befejezésétől számított 15 napon belül tájékoztatja a MSSZ Elnökét és a Főtitkárt. Ha a vizsgálat szabálytalanságot, vagy rendellenességet állapít meg, egyúttal ennek megszüntetésére is fel kell hívni a figyelmet.

8.
Ha az Ellenőrző Bizottság szükségesnek látja, közvetlenül az intézkedésre jogosult szervhez fordulhat, kezdeményezheti rendkívüli Elnökségi ülés vagy Közgyűlés összehívását, ha arról szerez tudomást, hogy:



- a MSSZ működése során olyan jogszabálysértés vagy a MSSZ érdekeit 
egyébként súlyosan sértő esemény (mulasztás) történt, amelynek 

megszüntetése vagy következményeinek elhárítása ill. enyhítése az 

intézkedésre jogosult vezető szerv döntését teszi szükségessé;



- a vezető tisztségviselők felelősségét megalapozó tény merül fel;


Az intézkedésre jogosult vezető szervet az Ellenőrző Bizottság indítványára - annak megtételétől számított 30 napon belül - össze kell hívni. E határidő eredménytelen eltelte esetén a vezető szerv összehívására az Ellenőrző Bizottság is jogosult.


Ha az arra jogosult szerv a törvényes működés helyreállítása érdekében szükséges intézkedést nem teszi meg, az Ellenőrző Bizottság köteles haladéktalanul értesíteni a törvényességi felügyeletet ellátó szervet.

9.
Az Ellenőrző Bizottság tevékenysége során a Khtv. 11.§ (1)-(5) bekezdéseiben foglaltak alapján jár el. 


Az Ellenőrző Bizottság működésére - az Alapszabály eltérő rendelkezései hiányában - az Elnökség működésére vonatkozó szabályokat kell alkalmazni.

A FEGYELMI BIZOTTSÁG

20. §

A szakszövetség másodfokú fegyelmi döntése elleni sportfegyelmi eljárás lefolytatására a Közgyűlés által választott fegyelemi bizottság a jogosult.

1.
A fegyelmi eljárások lefolytatására a Közgyűlés 5 tagú Fegyelmi Bizottságot választ.

2.
A Fegyelmi Bizottság feladatait, hatáskörét és működési szabályait a MSSZ fegyelmi szabályzata állapítja meg.

3.
A Fegyelmi Bizottság élén a bizottság Elnöke áll. A fegyelmi bizottság tagjai a MSSZ-ben, a területi és helyi szövetségekben tisztséget nem viselhetnek és azokkal munkaviszonyban nem állhatnak.

4. A Fegyelmi Bizottság döntései ellen az Elnökséghez lehet fellebbezni és ennek döntése végleges és végrehajtható.
AZ IFJÚSÁGI BIZOTTSÁG

21. §

1.
Az Ifjúsági Bizottság az MSSZ Elnöksége által választott, önálló javaslattevő bizottság.
2.
Az Ifjúsági Bizottság Elnökből és legfeljebb 15 tagból áll.
3.
Az Ifjúsági Bizottság ülésére meg kell hívni az MSSZ Főtitkárát és a Versenyiroda vezetőjét.
4.
Az Ifjúsági Bizottság feladat és hatásköre:

a) az ifjúsági sakkozás stratégiájának kidolgozása, az éves program előkészítése;

b) a nemzeti ifjúsági bajnokságok és szövetségi versenyek kiírása;

c) az ifjúsági válogatott keretek felkészülési programjának kidolgozása és az eredményességi jutalmak megállapítása;

d) nemzetközi bajnokságok és versenyek programjának versenynaptárba illesztése és ebben résztvevő személyek kiküldetési elveinek megállapítása;

e) az utánpótlás és ifjúsági sakkozás felkészülési és versenyfeladatainak meghatározása;

f) a nevelő egyesületekkel és az ifjúsági versenyek szervezővel való kapcsolattartás;

g) az oktatási- és nevelési intézményekben a sakk népszerűsítése;

h) az ifjúsági és utánpótlás nevelés összehangolása, irányítása,
i) Kapcsolattartás a központi és regionális sakkiskolák vezetőivel.
5.
Az Ifjúsági Bizottság javaslatait és döntéseit az MSSZ Elnökségének kell jóváhagynia.

SENIOR BIZOTTSÁG

22. §
1.
A Senior Bizottság  a MSSZ Elnöksége által létrehozott bizottság.

2.
A Senior Bizottság feladatai:

· a senior sakkozók ügyeinek érdekképviselete,
· a MSSZ céljaival összhangban a nyugdíjas sakkozás stratégiájának, valamint a saját Szervezési és Működési Szabályzatának kidolgozása,
· a nyugdíjas sakkozás éves programjának hazai versenynaptárának elkészítése, a nemzetközi vonatkozású senior versenyek figyelembe vételével,
· kapcsolattartás más nyugdíjas sakkozók egyesületeivel, nyugdíjas szervezetekkel és nyugdíjas versenyek szervezőivel,
· a nyugdíjas sakkozás népszerűsítése egyesületekben és nyugdíjas szervezetekben,
· források keresése a nyugdíjas sakkozás támogatásához,
· kapcsolattartás a megyei sakkszövetségekkel és megyei sportigazgatóságokkal, valamint a külföldön élő magyar, illetve kettős állampolgárságú sakkozókkal.
3-
A Senior Bizottság szervezeti felépítése:

· a Senior Bizottság öttagú, Elnökből, Ügyvezető Elnökből és három tagból áll,

· a Senior Bizottság tisztségviselőit a MSSZ Elnöksége nevezi ki, a vele megegyező négyéves ciklusra.

4.
A Senior Bizottság működési rendje:

· önálló éves munkaterv elkészítése,

· legalább negyedévenkénti, illetve szükségszerinti bizottsági ülések megtartása, amelyet az Ügyvezető Alelnök hív össze írásban (e-mailen),

· jegyzőkönyv, emlékeztető vagy feljegyzés készítése az ülések napirendjéről,

· a bizottság kialakított javaslatait, határozatait, döntéseit szótöbbséggel alakítja ki, melyeket a MSSZ Elnöksége hagy jóvá,

· üléseire meg kell hívni a MSSZ Főtitkárát.

AZ ELNÖKSÉG ÁLTAL LÉTREHOZOTT BIZOTTSÁGOK

23. §
1.
Az Elnökség egyes szakfeladatok ellátására bizottságokat hozhat létre. A bizottságok vezetőit az Elnökség négyéves időtartamra, lehetőleg szakértelemmel rendelkező tagjai sorából választja.

2.
A bizottságok feladatait és hatáskörét a MSSZ szervezeti és működési szabályzata, a bizottságok működésének részletes szabályait az Elnökség által jóváhagyott saját működési szabályzatuk határozzák meg.

3. A bizottságok véleményezési, javaslattételi, illetőleg szervezési joggal rendelkeznek mindazokban az ügyekben, amelyekre rendelték őket.

4. A bizottságok üléseit a bizottság Elnöke vezeti. A bizottság üléseinek időpontját a Főtitkárnak be kell jelenteni és arra a Főtitkárt és a szakmai igazgatót meg kell hívni.

5.
Tanácsadó testületek:


a) az Elnökség szakmai munkájának segítésére szakértői tanácsadó testületet hozhat létre.


b) az Elnökség a MSSZ pártoló tagjainak és támogatóinak képviselőiből gazdasági tanácsadó testületet (szponzori tanácsot) hozhat létre.

A JELÖLŐ BIZOTTSÁG

24. §
1.
A MSSZ ügyintéző és képviseleti szerveit megválasztó Közgyűlés előtt legkésőbb egy hónappal az Elnökség Elnökből és tagokból álló Jelölő Bizottságot hoz létre. 

2. A Jelölő Bizottság feladata a MSSZ Elnökségébe, Ellenőrző Bizottságába és Fegyelmi Bizottságába javasolt jelöltek összegyűjtése.

3. A Jelölő Bizottság Elnöke a jelölt személyéről a Közgyűlésen ad tájékoztatást.

4.
A Jelölő Bizottság tagjának megbízatása a választási Közgyűlés eredményének kihirdetésével ér véget.

A FŐTITKÁR

25. §
1.
A szakszövetség hivatali munkáját és gazdálkodását az Alapszabály rendelkezései szerint az Elnökség által kinevezett Főtitkár irányítja a Közgyűlési és Elnökségi határozatok keretei között.

A Főtitkár a MSSZ-el főfoglalkozású munkaviszonyban álló személy, a MSSZ hivatali szervezetének vezetője. A munkaviszony a Főtitkári megbízatás időtartamára szól.

2.
A Főtitkár feladatai és hatásköre:

a) elősegíti a MSSZ tevékenységét, különösen két Elnökségi ülés között;


b) összehangolja az Elnökség, a bizottságok és a munkaviszonyban álló dolgozók munkáját;


c) felügyeli a Közgyűlés és az Elnökség határozatainak végrehajtását;


d) figyelemmel kíséri a MSSZ-gel kapcsolatos jogszabályokat és biztosítja azok maradéktalan végrehajtását;


e) elősegíti a területi és helyi sakkszövetségek működését;


f) előkészíti az Elnökség üléseit és a Közgyűlést;

g) gondoskodik az Elnökségi ülések jegyzőkönyveinek vezetéséről, azok megőrzéséről, a határozatok nyilvántartásáról;


h) munkáltatói jogkört gyakorol a szövetséggel munkaviszonyban álló személyek felett;


i) gondoskodik a MSSZ nyilvántartásainak vezetéséről;


j) ellátja mindazokat a feladatokat, amelyeket a felügyeleti szervek, vagy a Közgyűlés az Elnökség hatáskörébe utal;


k) képviseli a MSSZ-t;


l) ellenőrzi a házipénztár kezelését;


m) aláírási és utalványozási jogkört gyakorol, továbbá jogosult rendelkezni a MSSZ bankszámlái felett.


n) a magyar bajnokságok és a hazai, valamint Magyarországon rendezett nemzetközi versenyek teljes körű felügyelete;


o) a versenybírók, versenyszervezők, edzők és oktatók képzésének és továbbképzésének felügyelete.
3.
A Főtitkár tevékenységéről az Elnökségnek számol be. A Főtitkár felett a munkáltatói jogokat az Elnök gyakorolja.

4.
A Főtitkár távollétében vagy akadályoztatása esetén helyettesítőjét az Elnökség jelöli ki.

5.
A Főtitkári tisztség a megbízatás lejártával, lemondással, Elnökség általi visszahívással vagy elhalálozással szűnik meg.

A SZÖVETSÉGI KAPITÁNY

26.§
1.
A szövetségi kapitány a válogatott keretek szakmai vezetője. A szövetségi kapitányt az Elnökség határozott időtartamra és feladattal nevezheti ki.

2.
A szövetségi kapitány munkáját az Elnökség ellenőrzi.

3.
 A szövetési kapitányok feladatai és hatásköre:


a) a Főtitkárral egyeztetve a MSSZ kijelölt szakmai feladatainak gyakorlati megtervezése és azok végrehajtása;


b) a férfi, női, felnőtt és utánpótlás válogatott keretek szakmai működtetése.

A SZAKALKALMAZOTTAK

26. §
1.
A szövetségi feladatok ellátására az Elnökség apparátust (szakalkalmazottak) hoz létre. Az alkalmazottak létszámát, valamint a MSSZ hivatali szervezetét az Elnökség oly módon állapítja meg, hogy az biztosítsa a feladatok hatékony és gazdaságos ellátását.

2.
A MSSZ hivatali szervezetének felépítését és feladatait a szervezeti és működési szabályzat határozza meg.

3.
A MSSZ-gel munkaviszonyban álló dolgozók részére részletes munkaköri leírást kell adni.

4.  A MSSZ-gel munkaviszonyban állók bérét, illetve fizetését az Elnök állapítja meg.
AZ NB-S LIGÁK
28. §
1.
A Nemzeti Csapatbajnokság különböző osztályaiban szereplő sakkszakosztályt működtető egyesületek NB-s ligákat hozhatnak létre.

2.
A liga


a) képviseli tagjait az Elnökön keresztül az Elnökségi üléseken;


b) megállapítja Alapszabályát, kialakítja szervezetét, működési rendjét;

c) ellátja tagjai érdekképviseletét, érdekvédelmét;

d) javaslatot tehet a tevékenységét érintő kérdések megtárgyalására az Elnök felé, véleményezi az Elnökségi ülésekre kerülő, tevékenységét érintő előterjesztéseket;

e) előzetesen véleményezi az NB-s bajnokságok versenykiírásait.

A MSSZ GAZDÁLKODÁSA ÉS VAGYONA

29. §
1.
A MSSZ bevételei:


a) tagsági díjak;


b) magán- és jogi személyek támogatásai és felajánlásai;


c) rendezvények bevételei;


d) a tagok által befizetett - külön határozatban megállapított - díjak;


e) a sakkversenyzők által befizetett - külön határozatban megállapított - díjak;


f) a MSSZ fegyelmi szabályzatában meghatározott és jogerősen kiszabott pénzbüntetések;


g) televíziós közvetítések jogdíjai;


h) reklámtevékenységből származó bevételek;


i) nemzetközi szervezetektől származó részesedés;


j) központi költségvetési és helyi önkormányzati támogatások;


k) a MSSZ közhasznú céljai elérése érdekében folytatott, azokat nem veszélyeztető gazdasági, vállalkozói tevékenység bevételei; 


l) alapítványok, közalapítványok támogatásai;


m) egyéb bevételek, pályázatok útján befolyt bevételek;


n) az államháztartás alrendszereitől vagy más adományozótól közhasznú céljára vagy működési költségei fedezésére kapott támogatás ill. adomány;


o) a közhasznú tevékenység folytatásából származó, ahhoz közvetlenül kapcsolódó bevétel.

2.
A MSSZ költségei:


a) a közhasznú tevékenység érdekében felmerült közvetlen költségek  


(ráfordítások, kiadások)


b) az egyéb cél szerinti tevékenység érdekében felmerült  közvetlen 



költségek (ráfordítások, kiadások)


c) a vállalkozási tevékenység érdekében felmerült közvetlen költségek 


(ráfordítások, kiadások)

d)  a közhasznú és egyéb vállalkozási tevékenység érdekében felmerül

e)  közvetett költségek (ráfordítások, kiadások), amelyeket bevételarányosan kell megosztani.

3.
A MSSZ vagyona:


a) készpénz (bankbetét, folyószámlán lévő összegek)


b) készpénzre szóló követelés;


c) értékpapír, részvény, stb.;


d) ingatlan- és ingó vagyon;

4.
A MSSZ bevételeivel önállóan gazdálkodik, tartozásaiért a saját vagyonával felel. A MSSZ tagjai a MSSZ tartozásaiért - a befizetett tagdíjon túlmenően - saját vagyonukkal nem felelnek.

5.
A MSSZ a tevékenységi célja szerinti gazdálkodását, valamint gazdálkodási, vállalkozói tevékenységét és az abból származó bevételeinek megállapítását a társadalmi szervezetek gazdálkodási tevékenységéről szóló hatályos Kormányrendelet alapján végzi.


A MSSZ vállalkozási tevékenységet csak közhasznú céljainak megvalósítása érdekében, azokat nem veszélyeztetve végez.

6.
Gazdálkodása során elért eredményét nem osztja fel, azt az Alapszabályban megjelölt közhasznú célok elérésére fordítja, annak legfontosabb adatait helyi vagy országos sajtó útján nyilvánosságra hozza.


A MSSZ váltót, illetve más, hitelviszonyt megtestesítő értékpapírt nem bocsáthat ki, ill. vállalkozásának fejlesztéséhez a közhasznú tevékenységét veszélyeztető mértékű hitelt nem vehet fel, valamint az államháztartás alrendszereitől kapott támogatást hitel fedezetéül ill. hitel törlesztésére nem használhatja fel.

7.
A MSSZ gazdálkodásának részletes szabályait a saját gazdálkodási szabályzata határozza meg.

8.
A MSSZ befektetési tevékenységéről befektetési szabályzatot kell készíteni, aminek elfogadása a Közgyűlés hatáskörébe tartozik.

9.
A MSSZ vagyonának kezelése, a MSSZ részére ingatlan vagyon megszerzése, megterhelése és elidegenítése, hitel felvétele, jogról való lemondás, gazdasági, vállalkozási tevékenység elhatározása az Elnökség hatáskörébe tartozik. Minden olyan határozat meghozatalához, amelynek alapján a MSSZ számára jelentős vagyoni terhek vagy kötelezettségek keletkeznek, Közgyűlési határozat szükséges.

10.
A MSSZ 2001. március 24-i vagyonát alapítási vagyonként kell kimutatni.

11.
A MSSZ közhasznúsági jelentésének tartalmaznia kell


a) a számviteli beszámolót;


b) mindenféle költségvetési támogatás mértékének és felhasználásának kimutatását;


c) a vagyon felhasználásának kimutatását;


d) a cél szerinti juttatások kimutatását;


e) az MSSZ vezető tisztségviselőinek nyújtott juttatások értékeinek, illetve összegének kimutatását;


f) a közhasznú tevékenységről szóló beszámolót.

12.
A MSSZ éves közhasznúsági jelentésébe bárki betekinthet és abból a saját költségére másolatot készíttethet.

30.§
1.
A MSSZ működési felett a törvényességi felügyeletet az ügyészség gyakorolja.
2.
A MSSZ megszűnik:


a) feloszlásának a Közgyűlés által történt kimondásával;


b) megszűnésének megállapításával;

c) bírósági határozattal történő feloszlatással.
3.
A MSSZ feloszlása, feloszlatása, vagy jogutód nélküli megszűnése esetén vagyonának felhasználásáról a Nemzeti Sportszövetség sport köztestület rendelkezhet, az a hitelezők kielégítése után - állami tulajdonba kerül és közérdekű sportcélra kell fordítani.
A REGIONÁLIS, TERÜLETI ÉS HELYI SAKKSZÖVETSÉGEK

31. §
1.
Az 1. sz. mellékletben felsorolt regionális, területi és helyi sakkszövetségek a MSSZ jogi személyiséggel rendelkező belső szervezeti egységei.

2.
Regionális, területi és helyi sakkszövetségek csak az MSSZ jóváhagyásával működhetnek.

3.    A regionális, területi és helyi sakkszövetségek felépítésére és működésére vonatkozó szabályozást az MSSZ Elnöksége a vonatkozó törvényi előírások szerinti módon és tartalommal hagyja jóvá.
4.
A regionális, területi és helyi sakkszövetségek - működési területükön: használhatják a saját területükre utaló „Megyei Sakkszövetség”, illetve a fővárosban „Budapesti Sakkszövetség” elnevezést;

a) elősegítik a sakk sportág működését, meghatározzák a fejlesztési célkitűzéseket és gondoskodnak azok megvalósításáról;


b) megrendezik a területi hazai és nemzetközi sporteseményeket;


c) kialakítják a területi, illetőleg helyi bajnoki és versenyrendszert, meghirdetik és megrendezik az egyéb versenyeket, mérkőzéseket;


d) képviselik a sakk sportágat;


e) intézik a sakk sportág azon ügyeit, amelyek nem tartoznak közvetlenül az MSSZ vagy más szerv hatáskörébe;


f) felvilágosítást adnak a sakk sportág ügyeiben;


g) vezetik nyilvántartásaikat;


h) közreműködnek a sportszakemberek és versenybírók hatáskörükbe utalt képzésében és továbbképzésében;


i) ellátják a sakkozók nyilvántartásával és játékengedélyével kapcsolatosan hatáskörükbe utalt feladatokat;


j) a sakk sportág fegyelmi szabályzatában meghatározott sportfegyelmi jogkört gyakorolnak;


k) ellátják a jogszabályban, a MSSZ Alapszabályában meghatározott, illetőleg a Közgyűlés vagy a MSSZ Elnöksége által a hatáskörükbe utalt egyéb feladatokat.

5.
a) A regionális, területi és helyi sakkszövetségek bevételeikkel önállóan gazdálkodnak, tartozásaikért saját vagyonukkal felelnek.


b) A jogi személy szervezeti egység kötelezettségeiért a MSSZ kezesi felelősséggel tartozik.


c) A regionális, területi és helyi sakkszövetségek saját nevükben szponzorálási szerződéseket, illetve a helyi önkormányzatokkal támogatási szerződéseket köthetnek és az ebből származó bevételekkel maguk rendelkezhetnek.


d) A regionális, helyi és területi sakkszövetségek által kötött támogatási és reklámszerződések, vagy egyéb kötelezettségvállalások a MSSZ ellenjegyzése nélkül érvénytelenek.
6.
A regionális, területi és helyi szövetségek szervezetének és működésének szabályait, saját Alapszabályzata és saját Szervezeti Működési Szabályzata határozza meg. Az Alapszabály nem állhat ellentétben az MSSZ Alapszabályzatával, illetőleg egyéb szabályzataival.

a) A MSSZ adott területén székhellyel rendelkező tagjai Közgyűlésükön maguk választhatják meg a szervezeti egység vezetőit.


b) A jogi személy szervezeti egység vezetésének és működésének rendjét a MSSZ hagyja jóvá.

c) A regionális, területi és helyi sakkszövetségek megválasztják a szakmai bizottságba küldött képviselőjüket, akit a szakmai bizottság üléseire teljes jogkörrel meg kell hívni.

7.
A regionális, területi és helyi sakkszövetségek az adott területen székhellyel rendelkező más sportszövetségek területi szervezeti egységeivel, területi jellegű társadalmi szervezeteket hozhatnak létre.
1. számú melléklet

a Magyar Sakkszövetség Alapszabályának

31. § 1. bekezdéséhez

A Magyar Sakkszövetség regionális, területi és helyi szervezetei:
1. Bács- Kiskun megyei Sakkszövetség

2. 2. Baranya megyei Sakkszövetség

3. Békés megyei Sakkszövetség

4. Borsod-Abaúj-Zemplén megyei Sakkszövetség

5. Csongrád megyei Sakkszövetség

6. Fejér megyei Sakkszövetség

7. Győr-Moson Sopron megyei Sakkszövetség

8. Hajdú-Bihar megyei Sakkszövetség

9. Heves megyei Sakkszövetség

10. Jász-Nagykun-Szolnok megyei Sakkszövetség

11. Komárom-Esztergom megyei Sakkszövetség

12. Nógrád megyei Sakkszövetség

13. Pest megyei Sakkszövetség

14. Somogy megyei Sakkszövetség

15. Szabolcs-Szatmár-Bereg megyei Sakkszövetség

16. Tolna megyei Sakkszövetség

17. Vas megyei Sakkszövetség

18. Veszprém megyei Sakkszövetség

19. Zala megyei Sakkszövetség

20. Budapesti Sakkszövetség

ZÁRADÉK

A jelen egységes Alapszabályt a Magyar Sakkszövetség Közgyűlése 2001. március 24. napján elfogadta, és a 2011. május 7-én a XXII. Közgyűlésen a módosításokkal megerősítette.

Magyar Sakkszövetség


